CELEX: C2004/273/70
Language: da
Date: 2004-11-06 00:00:00
Title: Sag T-362/04: Sag anlagt den 3. september 2004 af Minin Leonid mod Kommissionen for De Europæiske Fællesskaber

6.11.2004   
            
            
               DA
            
            
               Den Europæiske Unions Tidende
            
            
               C 273/37
            
         Sag anlagt den 3. september 2004 af Minin Leonid mod Kommissionen for De Europæiske Fællesskaber
   (Sag T-362/04)
   (2004/C 273/70)
   Processprog: italiensk
   Ved De Europæiske Fællesskabers Ret i Første Instans er der den 3. september 2004 anlagt sag mod Kommissionen for De Europæiske Fællesskaber af Minin Leonid ved avvocati Tito Ballarino og Corso Bovio, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               punkt 13 i bilaget til Kommissionens forordning (EF) nr. 1149/2004 af 22. juni 2004 om ændring af Rådets forordning (EF) nr. 872/2004 af 29. april 2004 om yderligere restriktive foranstaltninger over for Liberia, annulleres
            
         
               —
            
            
               nævnte forordning annulleres i det hele for så vidt som den er vedtaget på grundlag af en ulovlig forordning (forordning nr. 872/2004)
            
         
               —
            
            
               det fastslås, at artikel 241 i forordning nr. 872/2004 ikke finder anvendelse.
            
         Søgsmålsgrunde og væsentligste argumenter:
   Sagsøgeren i nærværende sag har anført, at fællesskaberne ved vedtagelsen af Rådets forordning (EF) nr. 872/2004 af 29. april 2004, vedtaget under henvisning til Rådets fælles holdning 2004/487/FUSP, om indefrysning af pengemidler tilhørende Liberias tidligere præsident Charles Taylor og personer og enheder med tilknytning til ham, traf foranstaltninger med henblik på, at alle pengemidler og økonomiske ressourcer, som direkte eller indirekte ejes eller kontrolleres af de personer eller enheder, der er nævnt i bilag I, blev indefrosset. Efterfølgende vedtog Kommissionen på grundlag af artikel 11, litra a), i forordning nr. 872/2004, forordning nr. 1149/2004 af 22. juni 2004, som ændrede nævnte bilag I, således at sagsøgeren tillige blev omfattet af disse foranstaltninger.
   Sagsøgeren har til støtte for sine påstande fremsat følgende anbringender:
   
               —
            
            
               forordning nr. 872/2004 (1) og 1149/2004 (2) er ugyldige i det omfang de resolutioner fra FN's Sikkerhedsråd, der ligger til grund for vedtagelsen af Rådets fælles holdning 2004/487/FUSP udelukkende retter sig til medlemsstaterne, hvilket følger af FN's status som et organ, der kun har kompetence i internationale forhold, men som ikke har supranational kompetence
            
         
               —
            
            
               de anfægtede retsakter hviler på et fejlagtigt retligt grundlag for så vidt som forordning nr. 872/2004 angiver artikel 60 EF og 301 EF som sit hjemmelsgrundlag til trods for, at de to anfægtede forordninger vedrører forhold, der ikke er omfattet af ovennævnte traktatbestemmelser
            
         
               —
            
            
               tilsidesættelse af ejendomsretten, der er en grundlæggende rettighed, der er beskyttet i medfør af fællesskabsretten
            
         
               —
            
            
               tilsidesættelse af retten til kontradiktion, for det første fordi fællesskaberne ved vedtagelsen af de pågældende forordninger har fulgt en fejlagtig procedure, idet det fremgår af disse retsakter, at de i det væsentlige har karakter af en række individuelle afgørelser, uden at der er foretaget nogen egentlig undersøgelse af de indefrosne konti, og for det andet fordi sagsøgeren er nævnt i forordningen ved hjælp af en række personlige betegnelser, som der ikke gives nogen forklaring på og som kan have vildledt FN's inspektører.
            
         
      (1)  Rådets forordning (EF) nr. 872/2004 af 29.4.2004 om yderligere restriktive foranstaltninger over for Liberia (EFT L 162, s. 32).
   
      (2)  Kommissionens forordning (EF) nr. 1149/2004 af 22.6.2004 om ændring af Rådets forordning (EF) nr. 872/2004 af 29.4.2004 om yderligere restriktive foranstaltninger over for Liberia (EFT L 222, s. 17).